Vinterens togproblemer henger fortsatt i: Flere tog går med halv kapasitet
Passasjerene på Vy-tog står som sild i tønne på flere togavganger. Årsak: Fortsatt er mange tog til reparasjon etter vinterens problemer. Blir det bedre etter påske? Ski stasjon, torsdag morgen. Først kommer et tog fra Moss, 08.22. Det er så stappfullt at mange passasjerer ikke våger å ta sjansen på å klemme seg inn. De blir stående igjen på perrongen. Toget har bare fem vogner istedenfor ti, som det skal ha.  Så kommer et tog fra Halden. Det har også bare ett togsett istedenfor to. Men alle får presset seg inn, selv om det er trangt om plassen. Helt siden krisetidene med kulde og snø i vinter har flere Vy-tog gått med mindre kapasitet.  Og grunnen er nettopp den: Trøbbel etter vinteren. Langt etterslep på vedlikehold Det skapte mange tekniske feil på mange av togene.  – April er rett rundt hjørnet. Det er lenge siden mange kuldegrader og stort snøfall. Hvorfor er ikke togene reparert nå?  – Vi har fortsatt et langt etterslep på vedlikehold, og de som jobber på verkstedene jobber nå ekstra mye for å få flest mulig tog ut i trafikk hver dag, svarer Siv Egger Westin som er kommunikasjonssjef for persontog i Vy. – Hvor stor andel av togene må fortsatt gå med halv kapasitet? – Antall tog som kjører med enkeltsett, varierer fra dag til dag. Og antall tog som mangler, varierer fra dag til dag. Hun opplyser at 110 tog kjørte med redusert kapasitet på strekningene Oslo-Halden og Stabekk-Moss i februar. Westin påpeker at Vy er lei seg for togtrøbbelet i vinteren. Hun sier de jobber hardt for å kjøre med dobbeltsett på de avgangene som skal ha det. – Men det stemmer dessverre at vi ikke alltid får det til, slik ting er nå. Kan det bli bedre etter påske? Det er ikke sikkert. Vy kan ikke gi en dato for når alle tog er tilbake i drift igjen.  – Dette er bevegelig og endrer seg hele tiden, sier hun.  – Hva med sikkerheten – hvor mange personer er det lov å presse inn på et tog? – Det er viktig for meg å understreke at det er trygt å kjøre tog i Norge, og at det er plass til mange mennesker uten at det går ut over sikkerheten. Flirt-togene, som trafikkerer Follobanen, har en teknisk begrensning på seks stående pr. kvadratmeter. Hun understreker at det er en teknisk begrensing som ikke tar hensyn til komfort, men sikkerhet. – Det vil si at det sikkerhetsmessig er plass til mange mennesker på et tog. Så har vi full forståelse for at stappfulle tog ikke er behagelig. Vi er selvfølgelig lei oss for at vi ikke alltid klarer å levere dobbeltsett der det skulle vært, sier hun. Hun påpeker at medarbeiderne også skal klare å håndtere togstans med fulle vogner, også om toget blir stående fast i den lange Blixtunnelen.
Vy-tog er overfylte fordi mange er på reparasjon etter vinterproblemene.  Det er et stort vedlikeholdsetterslep, og det jobbes ekstra for å få flere tog ut i trafikk.  Tross trangt om plass i togene, er sikkerheten ivaretatt med en teknisk begrensning på seks stående personer pr. kvadratmeter.